Vier vas vir roof in Oos-KaapVier mans is in hegtenis geneem nadat hulle glo ŉ Somaliër se winkel in King William’s Town in die Oos-Kaap beroof het. Lt. Nkosikho Mzuku, ŉ polisiewoordvoerder, het Donderdag gesê die polisie het Woensdagaand omstreeks 19:00 die Welcome Wood-omgewing gepatrolleer toe hulle ŉ verdagte Toyota Avanza sonder ŉ nommerplaat sien ry het. Die polisie het die voertuig van die pad af getrek en vier gewapende mans binne die voertuig gevind. Die polisie het beslag gelê op drie 9mm-pistole, ammunisie en die voertuig. Kontant, lugtydkoepons en verskeie goedere wat glo uit die winkel gesteel is, is ook in hul besit gevind. Die mans, tussen die ouderdom van 26 en 36, moet binnekort in die Mdantsane-landdroshof verskyn.